ประกันไม่ยั่นน้ำท่วมนาปีสั่งปุ๊บจ่ายปั๊บ
สมาคมประกันวินาศภัยไม่หวั่นน้ำท่วมข้าวนาปี รอรัฐประเมินความเสียหาย
2 ก.ย. 2554

สมาคมประกันวินาศภัยไม่หวั่นน้ำท่วมข้าวนาปี รอรัฐประเมินความเสียหาย 
นายถนัด จีรชัยไพศาล ผู้อำนวยการสมาคมประกันวินาศภัย เปิดเผยว่า จากภาวะน้ำหลากในช่วงนี้ก่อให้เกิดน้ำท่วมข้าวนาปีของประชาชนในบางพื้นที่ที่มีการทำประกันภัยไว้ ไม่ทำให้บริษัทประกันภัยเป็นกังวล แม้จะยังไม่ได้รับรายงานจำนวนความเสียหาย เนื่องจากมีการทำประกันภัยต่อเรียบร้อยแล้ว สามารถที่จะจ่ายชดเชยค่าเสียหายได้ทันที 
สำหรับการประกันภัยข้าวนาปี บริษัทประกันภัยไม่ต้องออกไปดูพื้นที่ เพราะเงื่อนไขการจ่ายค่าสินไหมทดแทนจะอิงกับตัวเลขความเสียหายที่ภาครัฐประเมินเพื่อทำการชดเชยเยียวยาให้กับเกษตรกร หลังจากนั้นบริษัทประกันภัยจึงจะสามารถคำนวณได้ว่าต้องจ่ายค่าสินไหมทดแทนเท่าไหร่ แตกต่างจากประกันน้ำท่วมทั่วๆ ไป ที่บริษัทประกันภัยจะเข้าไปประเมินความเสียหายด้วยตัวเอง
“น้ำท่วมรอบแรกนี้ คาดว่าจะใช้เวลาประมาณ 2-3 เดือน ถึงจะทราบว่าต้องจ่ายเท่าไหร่ เพราะต้องรอเวลาให้เกษตรกรยื่นคำขอไปยังเกษตรอำเภอ และส่งไปยังเกษตรจังหวัดจึงจะนำส่งต่อรัฐบาล” นายถนัด กล่าว
นายถนัด กล่าวว่า สำหรับประกันภัยนาปีที่ปิดการขายไปเมื่อวันที่ 31 ส.ค.ที่ผ่านมา มีเกษตรกรทำประกันภัยทั้งสิ้น 5.84 หมื่นราย จำนวนพื้นที่ 1.12 ล้านไร่ เบี้ยรับรวมประมาณ 135.53 ล้านบาท